# Institucions i organismes

# Criteris generals

S’escriuen amb majúscula inicial tots els substantius i adjectius que formen part del nom propi d’un organisme o institució, incloent-hi el genèric quan forma part de la denominació convencional fixada:

> El president de la **Generalitat** va inaugurar esta exposició.  
> La **Conselleria d’Indústria** i la **Universitat Politècnica** han firmat un conveni de col·laboració.  
> La **Diputació d’Alacant** ha publicat les ajudes per a potenciar el turisme rural.  
> La **Institució Valenciana d’Estudis Avançats** ha donat a conéixer el seu programa d’actuacions.  
> L’**Ajuntament d’Elx** ha decidit fer la circumval·lació que tenia projectada.

S’escriu també amb majúscula el genèric que constituïx el nom propi abreujat, i que podria ser substituït en el mateix context pel nom complet; concretament quan és introduït per l’article definit:

> La **Universitat** de València és una institució destinada a l’ensenyament universitari. [...] La **Universitat** té autonomia administrativa, i es regix per mitjà dels seus propis òrgans de direcció.

Però el genèric s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*el nostre ajuntament, esta diputació, la conselleria esmentada, l’administració competent...*), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> El **nostre** **ajuntament** necessita augmentar el pressupost en parcs i jardins.  
> Recentment, **esta** **conselleria** ha assumit les competències en desenvolupament local.  
> Pròximament s’estudiaran les competències de **cada diputació**.  
> Tots **els ajuntaments** de la subcomarca treballen per a crear una mancomunitat.  
> Les **conselleries d’Indústria i Sanitat** col·laboraran estretament en el projecte.  
> En este cas, l’**administració** **competent** ha de tindre en compte els resultats de l’enquesta.

Hi ha, però, alguns casos especials (*Acadèmia Valenciana de la Llengua, Comunitat Valenciana...*), en què també convé mantenir amb majúscula el genèric quan va acompanyat per un possessiu, un demostratiu o una altra expressió que servix per a referir-se a esta institució concreta de la qual parlem (*la nostra Acadèmia, esta Acadèmia, l’esmentada Acadèmia, la nostra Comunitat..*.), ja que en estos casos es considera que és un nom propi per la seua capacitat designativa d’una institució única, i funciona exactament com ho faria un nom propi de persona, per exemple:

> Els estudis realitzats per la **nostra** **Acadèmia** seran publicats en una edició de luxe. (*En majúscula, tal com passaria amb un nom propi de persona:* *La nostra Elvira ha guanyat el concurs*.)  
> **La nostra Comunitat** [Valenciana] es constituïx el 1982 com una comunitat autònoma d’Espanya, després d’haver accedit a l’autogovern el 1978.

D’altra banda, s’escriuen amb minúscula les denominacions genèriques correferents que no constituïxen un nom propi:

> Alguns membres de la **corporació municipal** s’han oposat al projecte.

Alguns substantius genèrics que es referixen a noms d’organismes o institucions (*ajuntament, ministeri, universitat, conselleria, teatre, museu, hospital...*) poden designar també l’edifici on es troba la institució, significat reflectit en els diccionaris. Quan el referent és el mateix edifici, i no la institució, estos genèrics es poden escriure amb minúscula:

> L’**ajuntament** de València té també un gran valor arquitectònic.  
> M’agrada anar a estudiar a la **biblioteca** de Ciències.  
> *La traviata* es va estrenar al **teatre** La Fenice de Venècia.  
> Al **museu** del Prado es poden visitar sovint exposicions molt interessants.

No obstant això, hi ha casos en què els genèrics no tenen en absolut el significat de lloc, o bé que es troben completament integrats en el nom de la institució; en estos casos, pot usar-se el mateix nom de l’organisme (amb majúscula), complet o abreujat, per a designar el lloc on es troba, amb valor metonímic:

> Té el despatx al costat de la **Direcció General** [de Personal]. [*La Direcció General (de Personal) fa referència en este cas al ‘lloc on es troba la Direcció General’ de Personal; per tant, es tracta d’un ús metonímic del nom de l’organisme com a nom de lloc, i per això conserva la majúscula.*]  
> Volem anar a l’**Acadèmia** [Valenciana de la Llengua], perquè ens han dit que el lloc on es troba és molt interessant.  
> S’ha convocat una reunió a les 12.00 h a la **Fundació** [de la Comunitat Valenciana Jaume II el Just].  
> Va cantar al **Gran Teatre del Liceu**.